ועדת הכספים, כנסת 20, פרוטוקול מספר 14, 2015-06-15 12:15

משה גפני: שלום לכולם.

משה גפני: אנחנו דנים בנושא אישור מוסדות ציבור לעניין סעיף 46 לפקודת מס הכנסה (רשימה שסימנה 7-589-15).

משה גפני: ארז אורעד ובנימין למקין, חזרנו אליכם שנית.

משה גפני: אני מברך אתכם על הפעילות שנעשתה עד היום.

משה גפני: אני לא הייתי כל כך בעניין, הייתי אופוזיציה.

משה גפני: אבל אני מתכוון לקיים דיון על כל העניין הזה של סעיף 46.

משה גפני: אני רוצה להיכנס לעניין, לראות מה עושים, לשפר.

משה גפני: לא שיש טענות, הכול בסדר.

<ארז אורעד: בפעם שעברה היו בעיות.

אראל מרגלית: בפעם שעברה עיכבנו לא מתוך ידע שיש משהו ספציפי לא בסדר, אלא מתוך זה שראינו הרבה מאוד מהאנשים שהיו בחלק מהעמותות שהתפרסמו בעיתון כעמותות בעייתיות, ופתאום ראינו שהם המנהלים או יושבי-הראש או דירקטורים ועמותות.

אראל מרגלית: לכן ביקשנו שיהיה פה גורם שיגיד לנו שכל עמותה שהייתה מעורבת, יש חקירה נגדה.

אראל מרגלית: לכן הצענו לעצור.

אראל מרגלית: אנחנו רוצים לראות שעמותה שרשם העמותות ממליץ עליה, שהוא חקר ושהוא יודע שאין שום שאלה לגבי ההתנהלות שלה.

אראל מרגלית: רצינו לקבל תשובות, ומכיוון שלא היו תשובות הצענו לעצור.

אראל מרגלית: בעיקר שהיו כמה אנשים שחשודים בפלילים בתוך העמותות.

מיקי רוזנטל: עלתה עוד שאלה שלא ענו עליה בדיון, והיא במספרים או באחוזים כמה עמותות לא מקבלות, ומאילו סיבות.

מיקי רוזנטל: אז אמרו שזה יהיה בדוח השנתי, אבל לא ראיתי.

מיקי רוזנטל: אני מבקש עכשיו תשובות.

מיקי רוזנטל: כמה בקשות קיבלו כאלה, כמה לא, ומאילו סיבות נפסלו הבקשות.

מיקי רוזנטל: האם מזיקה פוליטית, האם בגלל בעיות אחרות.

מיקי רוזנטל: אנחנו רוצים לדעת, זה חשוב.

משה גפני: מאה אחוז.

משה גפני: ארז אורעד, תכניס אותנו לעניינים.

<ארז אורעד: צהריים טובים לכולם, כבוד היושב-ראש, חבר הכנסת הרב גפני, וחברי ועדת הכספים החדשה.

<ארז אורעד: אני מאחל לכולם בהצלחה רבה.

<ארז אורעד: מצאתי לנכון כן להגיע לוועדה על-פי הזמנתך, למרות שעל-פי הנוהל החדש שהתקבל בוועדה הקודמת, שמיד אדבר עליו, שמסדיר את הנושא, הוא נותן תשובות לגבי דוחות שאנחנו צריכים לעשות, הוא מסדיר את הנושא מבחינת איך לתת את הדוחות ואיך להתנהל.

<ארז אורעד: אני רוצה להקדים ולומר, שקיבלנו סקירה מאוד יפה משגית אפיק, היועצת המשפטית, ובסקירה הזאת קיבלנו את השתלשלות העניינים עד לקטע של הנוהל.

<ארז אורעד: שר האוצר הקודם פעל לפי המלצות ועדת השופטת פריש, שקראה להפחית את המעורבות של הגורמים הפוליטיים, והוא עשה את הצעד אחורנית, האציל את סמכותו למנהל רשות המסים.

<ארז אורעד: אבל ועדת הכספים הסכימה לקבל את הנוהל אבל משום מה לא קיימו את הנוהל.

<ארז אורעד: זה לא הדיון עכשיו, אבל אני מבקש דיון מהותי נפרד בכל הנושא של ההתנהלות שלנו.

<ארז אורעד: בהתנהלות שלנו, חבר הכנסת רוזנטל, אנחנו לא נעכב את העמותות, נעשה את הנושא של שאלות ותשובות ונגיש את הדוח לפי ההמלצות.

מיקי רוזנטל: מתי?

<ארז אורעד: בסוף השנה, כאשר יהיה נוהל.

מיקי רוזנטל: גם בפעם שעברה אמרתם שתביאו, ולא הבאתם.

מיקי רוזנטל: אנחנו אמורים לפקח על הפעולות של הממשלה.

משה גפני: אני מקבל את ההמלצות וכל מה שנלווה לעניין, צריך ללמוד אותן וכו'.

משה גפני: ועדת הכספים תהיה בעניין בכל מקרה, על כל פנים כל עוד שאני כאן.

משה גפני: למה היא תהיה?

משה גפני: ועדת הכספים מחלקת הטבות לכל מיני גופים.

משה גפני: איפה היא מחלקת הטבות?

משה גפני: כשהיא מאשרת את תקציב המדינה.

משה גפני: היא נותנת למשרד הרווחה, היא נותנת כסף לעמותות שהמשרד נותן.

משה גפני: אנחנו מאשרים את זה, אנחנו גוף פוליטי.

משה גפני: זה מה שקורה במשטר דמוקרטי, גוף פוליטי נבחר על-ידי הציבור צריך לעשות גם את ההטבות.

משה גפני: מדינת ישראל, כשמביאים אלינו את התקציב, איננה יכולה, בגלל קיצוצים בתקציבים שלה, לתת שירותים חיוניים לאזרחי המדינה, ואז היא מוצאת לנכון לעשות את זה באמצעות סעיף 46.

משה גפני: יש לזה משמעות לא קריטית, אבל היא משמעות רבה.

משה גפני: המדינה לא יוצאת מהעניין לגמרי, היא אומרת: יש נושאים שמוגדרים בחוק שעושה את זה המגזר השלישי ומבקש פטור מתרומות.

משה גפני: תאפשר לי לגייס תרומות.

משה גפני: ועדת הכספים צריכה להיות בעניין.

משה גפני: היא לא יכולה לא להיות בעניין.

משה גפני: צריך לעשות את הנוהל.

משה גפני: לפני שאנחנו מחליטים מה להביא לוועדה אני רוצה לקיים את הדיון הזה.

משה גפני: אני חדש בתפקיד.

משה גפני: אני מבין שהיו פה התנהלויות, זה בסדר גמור ששר האוצר קיצר את התהליך.

משה גפני: אלא אם כן יש בעיות אמיתיות, וכך נהגתי בקדנציה הקודמת, לא זה המוטיב המרכזי שלי.

משה גפני: אחרי שאדם עובר את התהליך במשרד האוצר, אתה בודק אותו, בודק אותו רשם העמותות אחרי כל מה שנעשה, להוציא את הדברים שבאמת אנחנו צריכים לשים עין בוחנת שאין שם שחיתות, שאין שם דברים שמבחינת הקריטריונים שלכם, של משרד האוצר, בקריטריונים הנוהליים הרגילים, הוא מקבל ניהול תקין והוא מקבל את האישור שלך על סעיף 46.

משה גפני: לנו יש עוד עין בוחנת, אנחנו נבחרי ציבור.

משה גפני: לא בטוח שנעשה את זה, יכול להיות שאין.

משה גפני: יכול להיות שהוא עבר אצלך והכול בסדר.

משה גפני: אנחנו רוצים שתהיה עין בוחנת.

משה גפני: אני לא רוצה לקיים את הדיון עכשיו.

משה גפני: אני מברך אותך.

משה גפני: אני יודע שלא מתעכבות עמותות עכשיו, אלא אם כן יתברר שכן.

משה גפני: אנחנו צריכים לאשר את זה, לא לעכב את הדבר אחרי שאנחנו לא מאשרים בתקציב המדינה תקציב לנושאים הללו.

משה גפני: הרי זאת המציאות.

משה גפני: אבל אני לא רוצה לקבל החלטה עכשיו, אני רוצה שנשב באופן מסודר, בלב שלם ובנפש חפצה.

משה גפני: ניסיתי בקדנציה הקודמת, עוד לפני שאתה היית בתפקיד, להגיע לתיקוני חקיקה עם קודמך בתפקיד.

משה גפני: הגענו לחלק, לא הגענו להשלמת הדיון הזה.

משה גפני: אז התרגשו עלינו בחירות והלכתי לאופוזיציה, עסקתי בדברים חשובים מאוד באופוזיציה אבל לא עסקתי בעניין הזה.

אראל מרגלית: אתה ואנחנו עצרנו את מע"מ אפס.

משה גפני: עצרנו עוד כמה דברים חשובים שהיה צריך.

משה גפני: אנחנו נקיים דיון מפורט על העניין.

<ארז אורעד: אני מתכבד להציג בפני ועדת הכספים ולהגיש על שולחנה את רשימת מוסדות הציבור המומלצים לצורך קביעתם כמוסדות ציבור לעניין סעיף 46.

<ארז אורעד: מספר הרשימה הוא 7-589-15.

<ארז אורעד: זה הסימוכין שלה.

<ארז אורעד: יש פה 62 מוסדות ציבור שלמעשה אנחנו ממליצים לאשר אותם.

<ארז אורעד: מוסדות הציבור האלה עברו אצלנו את הבדיקה של מפקחי המחלקה, לאחר מכן הגיעו לוועדה הממליצה, שיושב בראשה סמנכ"ל בכיר.

<ארז אורעד: בוועדה הזאת חברים, למען הגילוי הנאות, גם שני נציגי ציבור חיצוניים ונציגים של משרד המשפטים.

<ארז אורעד: הוועדה הזאת ממליצה בפני מנהל רשות המסים, שקיבל סמכות משר האוצר והוא מגיש את הרשימה הזאת באישור יושב-ראש ועדת הכספים וועדת הכספים.

משה גפני: למה יש חלק מהעמותות שזה לשנה?

<ארז אורעד: חלק מהעמותות לשנה לפי הנהלים שהתגבשו.

משה גפני: למשל סקווש בונד ישראל – מעבר לספורט.

משה גפני: עמותה מספר 8 ברשימה.

משה גפני: מה זה?

<ארז אורעד: זאת עמותה שהיא עוסקת בנושא של איגוד ספורט הסקווש בישראל.

משה גפני: מה זה סקווש?

אראל מרגלית: מכים על קיר, כמו טניס.

<ארז אורעד: אם אתה משחק לבד, עם עצמך, אז שלא יהיה לך בודד יש לך את הקיר.

מיקי רוזנטל: אתה יכול לשחק גם נגד שחקן אחר, אבל אין שני צדדים למגרש.

<ארז אורעד: העמותה הזאת היא עמותה שפועלת ברעננה.

משה גפני: למה הם לשנה?

<ארז אורעד: למשל לגבי העמותה הזאת אנחנו רוצים לבחון אם זה לא מועדון חברים סגור.

<ארז אורעד: אנחנו לא מעודדים פה מסווה למתן שירות.

משה גפני: מתי אתם מחליטים לשנה?

משה גפני: מה הקריטריון?

<ארז אורעד: יש המון דברים, וזה מתגבש עכשיו בוועדה הממליצה, שזה נוהל מצוין, זה חלק מהנוהל.

<ארז אורעד: למשל שיש לעמותה מחזור של פחות מ-30,000 שקל, וזה בדוחות שלה.

<ארז אורעד: אבל אם יחד עם זה היא מראה לנו הוכחת פעילות שבשנה הבאה יהיה לה מחזור של למעלה מ-30,000 שקל, אנחנו למעשה ממליצים לאשר לה לשנה ולבחון את הפעילות שלה.

<ארז אורעד: יש עמותות מסוימות ששוכנענו, אבל לא עד הסוף, לגבי המטרה הציבורית.

<ארז אורעד: למשל מועדון הסקווש יכול להפוך מיידית למועדון חברים סגור, אנחנו צריכים לבחון אותו.

<ארז אורעד: חבר הכנסת מרגלית, אתה שאלת על הקטע של חקירות.

<ארז אורעד: הלכנו למהלך חדש בחודש שעבר, עשינו מהלכים ממוחשבים לבחינת כל התיקים של החקירות של מה שברשות המסים, כל מיני סימנים מחשידים כאלה ואחרים.

<ארז אורעד: כולל אפילו הגשת דוחות וביקורת מול ספרים שעשינו.

<ארז אורעד: אני לא יודע אם אתה יודע את המצב שהיה קודם בנושא של מוסדות ציבור.

<ארז אורעד: כרגע אנחנו הולכים לשיפור שירות מצד אחד, התחייבתי לשנה במקום ארבע שנים שהיה נהוג עד עכשיו לקבלת האישור, ומצד שני להגברת האכיפה.

<ארז אורעד: לגבי העמותה שדיברת אז, השעינו את הבדיקה, אנחנו בודקים אותה.

<ארז אורעד: זה מידע שאם יש חקירות סמויות או גלויות הוא אינו נמצא בידינו.

אראל מרגלית: אני לקחתי את זה מעמוד בעיתון.

<ארז אורעד: בזמן שאתה לקחת את זה מעמוד בעיתון, הרשימה שלנו כבר שכבה פה חודש וחצי.

<ארז אורעד: בדקתי את זה.

<ארז אורעד: דרך אגב, יש רשימות שהיו מונחות פה חצי שנה ויותר בגלל הבחירות.

מיקי רוזנטל: אין חשדות שאתה יודע עליהם ברשימה הזאת?

מיקי רוזנטל: אין חקירה נגד אף מוסד?

<ארז אורעד: בדברים האלה אין חשדות שאני יודע עליהם, גם שמתקיימים ברשות המסים.

<ארז אורעד: היום אני יודע יותר טוב, מכיוון שהיום הבדיקות הן בדיקות ממוחשבות, לרבות בדיקות קרובים וכיו"ב.

<ארז אורעד: לגבי השאלה שלך לדוח שנתי, זה היה חלק מחבילה כוללת של הפחתת המעורבות של הגורמים הפוליטיים, ואני מאמין שיתקיים על זה דיון נפרד, כבוד הרב גפני, וכל הנוהל שהמליצה עליו ועדת פריש.

<ארז אורעד: במסגרת הנוהל הזה, זה למעשה מהווה פיצוי על כך שלא מתקיים על כל עמותה.

<ארז אורעד: אתם מפוקסים, מקבלים דוח בסוף השנה לגבי כל העמותות שאושרו וגם שלא אושרו.

משה גפני: ברשימה הזאת יש עמותה שיש בה חשדות?

<ארז אורעד: נשאלנו והשבנו שלא.

משה גפני: לגבי ניהול תקין?

<בנימין למקין: לכולם יש.

אראל מרגלית: אפשר לקבל הבהרה לקבל עמותת אלעד?

משה גפני: איזה מספר?

<ארז אורעד: עמותה מספר 1.

<ארז אורעד: היא הייתה בדיונים ארוכים כאלה ואחרים.

<ארז אורעד: ביקשנו מהם לפצל את הפעילויות שלהם, את הפעילות של התרבות, בינוי והתיישבות.

<ארז אורעד: אלעד זאת עמותת עיר דוד, עמותה שלמעשה המטרה שלה המוצהרת היא מורשת, תרבות ומדע.

<ארז אורעד: יחד עם זה, אנחנו מצאנו שם שיש גם פעילות מסוימת של התיישבות.

<ארז אורעד: ביקשנו מהם לפצל והם פיצלו את הפעילויות שלהם.

משה גפני: איזו פעילות לא נמצאת פה באישור?

<ארז אורעד: הפעילות של השכרת בתים וכיו"ב.

אראל מרגלית: אני רוצה להגיד את הדבר השנוי במחלוקת.

אראל מרגלית: עמותת אלעד מצד אחד זו עמותה שמקדמת את העבודה בעיר דוד ואת החפירות ועושה שם עבודה יוצאת דופן ברמה ההיסטורית.

אראל מרגלית: יש פה פריצות דרך בשנים האחרונות באופן שבו אנחנו מצליחים להוכיח טענות היסטוריות ארכיאולוגיות כאלה ואחרות, וזאת באמת עבודה מרשימה.

אראל מרגלית: בנושא הזה נשמח לתמוך, וזה דבר שהוא לא למטרות רווח והוא לא פוליטי.

אראל מרגלית: לעומת זאת, מהצד השני, עמותת אלעד מעורבת למיטב ידיעתי בפעולות של התיישבות בלבן של שכונות ערביות בירושלים.

<ארז אורעד: בסילוואן בעיקר.

אראל מרגלית: שיוצרות רמת חיכוך מאוד גבוהה והן סלע מחלוקת פוליטית.

אראל מרגלית: העשייה הזאת היא עשייה פוליטית פר אקסלנס, והיא בלבו של הוויכוח הפוליטי.

אראל מרגלית: את הפעילויות האלה לא היינו רוצים לממן.

<ארז אורעד: מאותה סיבה אנחנו מפצלים.

מיקי רוזנטל: איך אנחנו מבטיחים את זה?

משה גפני: בכל רשימה שנמצאת יש דברים שהם ממש לא לרוחי, באופן אמיתי.

משה גפני: השאלה עד כמה.

משה גפני: מה שהעליתם קודם זה חד-משמעית, זה ברור, זה נושא שאנחנו צריכים לבחון אותו.

אראל מרגלית: יש סיכום חדש בינינו, והם פועלים אחרת.

<ארז אורעד: הם חתומים אצלנו על התחייבות לפיצול.

משה גפני: יש לפעמים דברים שאתה אינך רשאי שלא לאשר, אבל לנו יש סמכות להגיד בחוק שאנחנו את זה לא רוצים.

משה גפני: יש מגבלות למי שפועל, ואת אותן מגבלות אין על הוועדה שהיא ועדה פוליטית, שהיא צריכה לבחון גם את ההיבטים הציבוריים.

משה גפני: אני לא יודע לגבי אלעד, אבל אנחנו צריכים לקבוע לעצמנו תחומים עד כמה אנחנו פוסלים רשימות.

משה גפני: אם זה פוליטי, אז פוליטי אסור.

משה גפני: אם זה לא פוליטי, אפילו ברשימה הזאת יש דברים שלא הייתי מאשר, אבל אני מתכוון לאשר.

<ארז אורעד: זאת בדיוק הסיבה שלקח להם הרבה זמן לקבל את האישור, עד שהם פיצלו את הפעילות הפוליטית ההתיישבותית מהפעילות של עיר דוד והם חתמו לנו על התחייבות בנושא הזה.

משה גפני: אם הם היו משאירים את זה והיו אומרים שהם רוצים אישור, אתה יכול למנוע את זה?

<ארז אורעד: זה ההבדל בין מה שהיה למה שעכשיו.

<ארז אורעד: בעבר יכלו למנוע את זה ברשות המסים.

<ארז אורעד: היום, לפי החוזר ולפי המלצות ועדת השופטת פריש, שעדיין החוזר לא יצא, אנחנו לא רוצים להיות שופטים, אנחנו רוצים להוציא את הנושא שייתן לנו בידיים את האפשרות לקבוע מה נתון במחלוקת ציבורית או פוליטית.

<ארז אורעד: אני לא שריף ואני לא מוכן להיות במקום הזה.

משה גפני: זה יעבור לדיון.

מיקי רוזנטל: אני מבקש להוציא את עמותת אלעד מהרשימה ולקיים עליה דיון נפרד, כי אנחנו רוצים לאשר את הרשימה.

מיקי רוזנטל: אבל אני מבקש את אלעד להוציא עד שנקבל את הנתונים המדויקים מה הוצא, מה הפעילות שאושרה.

משה גפני: הוא אומר לך.

מיקי רוזנטל: זה לא מספק.

מיקי רוזנטל: זה כללי מדי.

<ארז אורעד: ניסיתי לברר וקיבלתי נתונים יחסית מוגבלים על הנושא הזה.

<ארז אורעד: רציתי לבוא מוכן ולראות, כי יש להם עבודה חשובה ויש להם עבודה שאני לא מוכן בשום פנים ואופן לאשר.

<ארז אורעד: אלה דוחות של העבר.

מיקי רוזנטל: המנכ"ל למשל, שעושה את הפעילות ההתנחלותית ואת הפעילות בעיר דוד, זה אותו מנכ"ל?

מיקי רוזנטל: התשובה היא כן.

<ארז אורעד: כן.

מיקי רוזנטל: אז איך הפרדתם בדיוק?

<ארז אורעד: יש הרבה עמותות שיש אותו מנכ"ל.

מיקי רוזנטל: יש לי עוד כמה דוגמאות בשבילך.

מיקי רוזנטל: החשבונאות מתקיימת באותו משרד רואי חשבון?

מיקי רוזנטל: התשובה היא כן, בדקתי.

מיקי רוזנטל: לא הפרדתם, נכון?

<ארז אורעד: בשלב זה הם חתמו על התחייבות שהם יפרידו את זה.

מיקי רוזנטל: הם התחייבו להפריד את זה בעתיד.

מיקי רוזנטל: כשהם יפרידו נאשר להם.

מיקי רוזנטל: אדוני, אני מבקש.

מיקי רוזנטל: רק משתי השאלות האלה עולה שאין הפרדה מעשית, יש הפרדה דקלרטיבית.

מיקי רוזנטל: אני מבקש להוציא אותם מהרשימה.

מיקי רוזנטל: שיענו לנו על כל השאלות שהופרד בפועל, אז נאשר את זה.

מיקי רוזנטל: זה אסור, זאת עמותה פוליטית.

משה גפני: ארז אומר שהוא נותן פטור מתרומות על סעיף 46 רק על החלק הזה, שהוא איננו חלק פוליטי.

משה גפני: אנחנו מדברים על זה שהם מקבלים תרומה.

משה גפני: אם הם מקבלים תרומה על הנושא שאתה מעלה, הוא לא נותן להם את הפטור.

מיקי רוזנטל: איך הוא יודע?

מיקי רוזנטל: הוא שואל את התורם למה הוא תורם, לעיר דוד או להתנחלות?

משה גפני: לא, האם התרומה היא לקנות דירות שם.

מיקי רוזנטל: לא, יש תרומה לעמותה.

מיקי רוזנטל: התרומה היא הרבה פעמים כללית.

מיקי רוזנטל: התורם לא אומר לשם מה התרומה, התרומה היא לעמותה.

מיקי רוזנטל: העמותה עושה כל מיני דברים.

מיקי רוזנטל: דברים טובים וחשובים, ודברים פחות טובים.

מיקי רוזנטל: לא ייתכן שכל זמן שזה מעורב, גם החשבונאות, הכספים והמנכ"ל, אנחנו נאשר את זה.

<ארז אורעד: להעמיד דברים על דיוקם, התרומה מותנית בקבלה שעל הקבלה כתוב "מאושר לפי סעיף 46".

מיקי רוזנטל: זאת בדיוק הבעיה שלי.

מיקי רוזנטל: אתה מכשיר את המעשה הפוליטי.

<שגית אפיק: אבל האישור לפי סעיף 46 הוא לפעילות מסוימת, ואתה מתנה את זה.

מיקי רוזנטל: לא כתוב האם זה לחפירות בעיר דוד או להקמת התנחלות בסילוואן.

אראל מרגלית: אנחנו מתקשים לראות בזה גוף אחד.

אראל מרגלית: כלומר, אנחנו היינו רוצים קודם כל לקבל את הספרים ולהבין מה הולך לפה ומה הולך לפה.

מיקי רוזנטל: אם הייתי מביא את 15V היית מאשר אותו?

אראל מרגלית: אנחנו חושבים שהדבר הזה צריך להיות מופרד.

אראל מרגלית: כלומר, שצריכה להיות אלעד א' ואלעד ב'.

<ארז אורעד: גם אנחנו.

<ארז אורעד: אנחנו רואים את זה עין בעין.

אראל מרגלית: אם רוצים עכשיו אישור מיוחד לפני שזה מופרד, שיציגו לנו בבקשה את הפעילויות.

אראל מרגלית: כי יש פעילויות שאנחנו יודעים שהן ממש פוליטיות פר אקסלנס.

אראל מרגלית: או שיפרידו.

אראל מרגלית: אם רוצים לעשות על זה דיון בשבוע הבא, אני לא רוצה לעכב.

<ארז אורעד: שלא נעבוד בצורה של פול גז בניוטרל, תאמר לי מה יניח את דעתך להפרדה חוץ מאשר מספר עוסק נפרד, שני גופים נפרדים, חשבונאות נפרדת, תרומות שעל קבלה אחת כתוב עיר דוד ועל קבלה שנייה יהיה כתוב גוף אחר?

אראל מרגלית: שחלק מההנהלה לפחות יהיה נפרד.

אראל מרגלית: גם אם יש אדם אחד או שניים.

אראל מרגלית: ניהול כספים בנפרד.

אראל מרגלית: מיקום פיסי שונה של שני הארגונים.

מיקי רוזנטל: אחרת אין לך דרך לפקח על זה באמת.

<ארז אורעד: שלחנו מפקחים לשטח והם ראו שהם עושים את הדברים.

<ארז אורעד: אבל בסך הכול אני מוכן להביא לכם מה שתרצו.

מיקי רוזנטל: אדוני, אנחנו מוכנים לאשר את כל הרשימה, מלבד הדבר הזה.

מיקי רוזנטל: כשהם יביאו אנחנו נאשר, אם באמת תהיה הפרדה בפועל.

משה גפני: עד היום לא הוציאו עמותה מהרשימה.

משה גפני: אני שואל אתכם האם אפשר להשאיר אותם ולקבוע פרק זמן שנקבל את הנתונים?

משה גפני: אנחנו נתנה את זה בכך שנקבל את ההפרדה המוחלטת.

מיקי רוזנטל: ואחר כך נוציא אותם?

משה גפני: כן.

משה גפני: נתנה את זה.

מיקי רוזנטל: למה לא נעשה הפוך?

משה גפני: לגבי זה נעשה רביזיה.

מיקי רוזנטל: זה יהיה קטלי

מיקי רוזנטל: זטור שהם יביאו מהר את הנתונים.

משה גפני: זה תקדים שאף אחד מאתנו לא רוצה אותו.

משה גפני: כי אם להוציא מהרשימה, אני רוצה להוציא עוד עמותות.

משה גפני: אני לא רוצה להגיד אילו עמותות.

משה גפני: הרי מתנהל דיון לגבי העניין הזה.

משה גפני: אם זה יסתדר, טוב.

משה גפני: אם זה לא יסתדר, לא יסתדר.

משה גפני: אני מציע שנאשר את כל הרשימה, ולגבי העמותה הספציפית הזאת אתם תעשו רביזיה ולא נדון ברביזיה עד שנקבל את הפרטים.

משה גפני: אני לא רוצה להוציא עמותה.

מיקי רוזנטל: מה המשמעות של רביזיה?

משה גפני: שבינתיים לא אושר.

מיקי רוזנטל: אז כל הרשימה לא אושרה.

משה גפני: לא.

משה גפני: רביזיה רק על העמותה הזאת.

אראל מרגלית: בסדר.

מיקי רוזנטל: אני לא הייתי הולך אתך, אבל אם אראל הלך אתך אז בסדר.

מיקי רוזנטל: אני לא אשבור לו את המילה.

אראל מרגלית: מתי תהיה הרביזיה?

משה גפני: אני לא אדון על הרביזיה עד שהוא לא מביא את הפתרון.

<ארז אורעד: נקבע מועד.

<ארז אורעד: אתם גם מוזמנים למשרדים שלנו לבחון את זה.

מיקי רוזנטל: אנחנו רוצים לא הבטחות, אלא פירוט מדויק איך ההבטחה בוצעה בפועל.

<ארז אורעד: אתם מוזמנים למשרדים שלנו לראות את הספרים, כי את הספרים אני לא אביא לכאן, זה ברור.

<ארז אורעד: אסור לי להוציא את התיקים מרשות המסים.

משה גפני: אני מציע שלא נוציא מישהו מהרשימה, אלא אם כן מדובר בדבר שאין לו תיקון עולמי.

מיקי רוזנטל: לא אמרתי שאין תיקון, להפך.

משה גפני: אם יש דבר שיש שם שחיתות וכדומה, אז מוציאים אותו.

משה גפני: זה ברור.

משה גפני: כך אני לא רוצה להוציא, כי יש פה עמותות שגם אני לא רוצה להצביע עבורן.

משה גפני: כל אחד מאתנו שיעבור על הרשימה יראה שיש דברים שהוא לא מעוניין בהם.

משה גפני: אתם העליתם נושא שגובל באי מתן אישור בגלל שזה פוליטי.

משה גפני: אומר ארז, ואני סומך עליו, שאפשר להפריד בין הדברים ולכן הוא הביא את זה.

משה גפני: אתם מבקשים להמתין עד שתראו את ההפרדה.

משה גפני: אני רוצה לשבור את החבית ולשמור את יינה.

משה גפני: אנחנו מאשרים את כל העמותות, לא מוציאים אף אחת החוצה.

משה גפני: לגבי העמותה של עיר דוד, אתם מגישים רביזיה.

משה גפני: בתוך עשרה ימים אנחנו רוצים פתרון.

משה גפני: אם יש פתרון, אני בא להצביע על הרביזיה, או שאתם מבטלים את הרביזיה, ואז זה מאושר.

משה גפני: אם אין פתרון, נוציא את העמותה.

משה גפני: אז לא מצביעים בכלל על הרביזיה ונגמר העניין.

משה גפני: מי בעד אישור רשימה מספר 7-589-15?

משה גפני: מי נגד?

משה גפני: בעד – 3

משה גפני: נמנעים – אין

משה גפני: הרשימה אושרה.

אראל מרגלית: רביזיה.

מיקי רוזנטל: רביזיה.

משה גפני: חברי הכנסת אראל מרגלית ורוזנטל מבקשים רביזיה.

משה גפני: אני מבקש בתוך עשרה ימים לפתור את הבעיה הזאת.

משה גפני: אם היא נפתרת, טוב.

משה גפני: הרביזיה היא רק על עמותת אלעד.

משה גפני: כל הרשימה האחרת מאושרת.

משה גפני: מנהל הוועדה, ברגע שמגיעה רשימה, אני מבקש להפיץ אותה בין חברי הוועדה.

משה גפני: אני מבקש את זה, כי אני לא רוצה לעכב.

משה גפני: אם יש שאלות, שישאלו קודם, כי אני רוצה באותו יום כבר להביא את זה.

משה גפני: ארז, אני מודה לך.

<ארז אורעד: האם מקובל עליכם לרשימות הבאות שנתחיל לפעול לפי הנוהל החדש?

משה גפני: לא.

משה גפני: תעביר את זה כך.

משה גפני: אני מקווה שעד הרשימות הבאות אנחנו נשב.

<ארז אורעד: אני לא רוצה להגיע לפה לכל ישיבה.

משה גפני: בינתיים אתה מגיע.

משה גפני: אתה לא יכול בלעדינו ואנחנו לא יכולים בלעדיכם.

משה גפני: תודה רבה.

משה גפני: הישיבה נעולה.